**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Dvadeset prve posebne sjednice Narodne skupštine Republike Srpske,**

**održane 15. septembra 2021. godine**

Dvadeset prva posebna sjednica Narodne skupštine Republike Srpske održana je 15. septembra 2021. godine u Banjoj Luci.

Predsjednik Narodne skupštine Republike Srpske Nedeljko Čubrilović (u daljem tekstu: predsjednik) otvorio je Dvadeset prvu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Gordana Vidović, Darko Babalj, Senad Bratić, Mijo Perkunić, Igor Crnadak, Nataša Stevanović i Krsto Jandrić.

Na početku sjednice predsjednik je obavijestio prisutne da će se raditi dok se ne iscrpi dnevni red Dvadeset prve posebne sjednice Narodne skupštine Republike Srpske, a da će ***dan za glasanje***biti po okončanju rasprave o predloženoj tački dnevnog reda.

Predsjednik je naglasio da se i na ovoj sjednici radi uz preporuke Instituta za javno zdravstvo Republike Srpske.

Sjednica je zakazana na zahtjev Vlade Republike Srpske koja je i predložila dnevni red u skladu sa članom 170 Poslovnika Narodne skupštine Republike Srpske.

Poslanici Narodne skupštine Republike Srpske, usvojili su

**DNEVNI RED**

1. **Prijedlog zakona o zaštiti, očuvanju i upotrebi jezika srpskog naroda i ćiriličkog pisma – po hitnom postupku**

**sa *šezdeset tri glasa ''za'', jednim ''protiv'' i nijednim ''uzdržanim''.***

**Ad – 1:**  **Prijedlog zakona o zaštiti, očuvanju i upotrebi jezika srpskog naroda i ćiriličkog pisma – po hitnom postupku**

U ime predlagača uvodno izlaganje podnijela je Natalija Trivić, ministar prosvjete i kulture u Vladi Republike Srpske.

U poslaničkoj raspravi učestvovali su: Dragan Galić, Jelena Trivić, Milorad Dodik, član Predsjedništva BiH iz reda srpskog naroda, Spomenka Stevanović, Miladin Stanić, Srđan Mazalica, Perica Bundalo, Maksim Skoko, Edin Ramić, Dalibor Stević, Davor Šešić, Dane Malešević, Slavko Gligorić, Begija Smajić, Nebojša Vukanović i Ljubiša Krunić.

Zaključena je rasprava.

Završnu riječ o ovoj tački dnevnog reda dala je Natalija Trivić, ministar prosvjete i kulture u Vladi Republike Srpske.

*U* ***danu za glasanje***, 15. septembra 2021. godine*,* svoje odsustvo najavili su sljedeći narodni poslanici: Gordana Vidović, Darko Babalj, Senad Bratić, Mijo Perkunić, Igor Crnadak, Nataša Stevanović, Krsto Jandrić, Aleksandar Glavaš i Milan Švraka.

Poslanici su se izjasnili o predloženom prijedlogu zakona.

***Zakon o zaštiti, očuvanju i upotrebi jezika srpskog naroda i ćiriličkog pisma usvojen je sa sedamdeset glasova ''za'', dva ''protiv'' i nijednim ''uzdržanim''.***

Predsjednik je zaključio Dvadeset prvu posebnu sjednicu Narodne skupštine Republike Srpske.

U skladu sa članom 174 stav 10 Poslovnika Narodne skupštine Republike Srpske sastavni dio ovog zapisnika je stenogram od 55 stranica, tonski i video-zapis Dvadeset prve posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***